钦定古今图书集成/明伦汇编/官常典/第259卷 > 程俱
## 钦定古今图书集成/明伦汇编/官常典/第259卷 > 程俱

按《宋史》本传，“俱字致道，衢州开化人。以外祖尚书左
丞邓润甫恩，补苏州吴江主簿，监舒州太湖茶场。坐
上书论事罢归。起知泗州临淮县，累迁将作监丞。近
臣以撰述荐，迁著作佐郎。宣和二年，进颂，赐上舍出
身，除礼部郎，以病告老，不俟报而归。建炎中，为太常
少卿、知秀州。会车驾临幸，赐对，俱言：‘陛下德日新，政
日举，赏罚施置，仰当天意，俯合人心，则赵氏安而社
稷固，不然则宗社危而天下乱，其间盖不容发’。”高宗
嘉纳之。金兵南渡，据临安，遣兵破崇德、海盐，驰檄谕
降。俱率官属弃城保华亭，留兵马都监守城。朝廷命
俱部金帛赴行在。既至，以病乞归。绍兴初，始置秘书
省，召俱为少监，奏修《日历》，秘书长贰得预修纂，自俱
始。时庶事草创，百司文书，例从省记，俱摭三馆旧闻，
比次为书，名曰《麟台故事》上之。擢中书舍人兼侍讲。
俱论：“国家之患，在于论事者不敢尽情，当事者不敢任责。言有用否，事有成败，理固不齐。今言不合则见
诽于当时，事不谐则追咎于始议。故虽有智如陈平，
不敢请金以行间；勇如相如，不敢全璧以抗秦；通财
如刘晏，不敢言。理财以赡军食，使人人不敢当事，不
敢尽谋，则艰危之时，谁与图回而恢复乎？”武功大夫
苏易转横行，俱论祖宗之法：文臣自将作监主簿至
尚书左仆射，武臣自三班奉职至节度使，此以次迁
转之官也；武臣自阁门副使至内客省使，为横行，不
系磨勘迁转之列，其除授皆颁特旨，故元丰之制，以
承务郎至特进为寄禄官，易监主簿至仆射之名，武
臣独不以寄禄官易之者，盖有深意也。政和间，改武
臣官称为郎、大夫，遂并横行易之为转官等级。盖当
时有司不习典故，以开侥幸之门。自改使为大夫以
来，常调之官，下至皂隶，转为横行者不可“胜数。且文
臣所谓庶官者，转不得过中大夫，而武臣乃得过皇
城使，此何理也？夫官职轻重在朝廷，朝廷爱重官职，
不妄与人则官职重，反是则轻，轻则得者不以为恩，
未得者常怀觖望，此安危治乱所关也。”徐俯为谏议
大夫，俱缴还，以为：“俯虽才俊气豪，所历尚浅，以前任
省郎遽除谏议，自元丰更制以来，未之有也。昔唐元
稹为荆南判司，忽命从中出，召为省郎，使知制诰，遂
喧朝听，时谓监军崔潭峻之所引也。近闻外传，俯与
中官唱和，有‘鱼须’之句，号为警策。臣恐外人以此为
疑，仰累圣德。陛下诚知俯，姑以所应得者命之。”不报。
后二日，言者论俱前弃秀州城，罢为提举江州太平
观，久之，除徽猷阁待制。俱晚患风庳，秦桧荐俱领史
事，除提举万寿观、实录院修撰，使免朝参，俱力辞不
至。卒，年六十七。俱在掖垣，令下有不安于心者，必覆
言之，不少畏避。其为文典雅闳奥，为世所称。